次韵子瞻和子由觀韓幹馬因論伯時畫天馬
作者：黄庭堅
朝代：宋

paragraphs: 于闐花驄龍八尺，看雲不受絡頭絲。
西河驄作蒲萄錦，雙瞳夾鏡耳卓錐。
長楸落日試天步，知有四極無由馳。
電行山立氣深穩，可耐珠韉白玉羈。
李侯一顧歎絕足，領略古法生新奇。
一日真龍入圖畫，在坰群雄望風雌。
曹霸弟子沙苑丞，喜作肥馬人笑之。
李侯論幹獨不爾，妙畫骨相遺毛皮。
翰林評書乃如此，賤肥貴瘦渠未知。
況我平生賞神駿，僧中云是道林師。